钦定古今图书集成/明伦汇编/氏族典/第179卷 > 《廖用贤尚友录》 > 边光范
## 钦定古今图书集成/明伦汇编/氏族典/第179卷 > 《廖用贤尚友录》 > 边光范

按《宋史边光范传》，“光范字子仪，并州阳曲人。父仁嗣，
忠武军节度副使。光范，后唐天成二年起家榆次令，
召为殿中丞，长兴四年改太常丞，晋天福初授检校
户部员外郎、北京留守判官兼侍御史，二年拜太府
少卿。张从恩以外戚为河南尹，奏授判官，迁秘书监
兼御史中丞，入拜大理少卿。少帝尹京，改卫尉少卿”，
充开封府判官，又改光禄少卿、广晋府判官。少帝即
位，拜右谏议大夫、权知开封府事，迁给事中。开运元
年，权知郑州，拜左散骑常侍。二年入为枢密直学士，
拜尚书礼部侍郎知制诰，充翰林学士。汉初，改检校
刑部尚书、卫尉卿。周广顺初出知陈州，迁秘书监，俄
召拜御史中丞，复为礼部侍郎。世宗即位，改刑部侍
郎，权知开封府，俄迁户部。宋初，征泽、潞，命光范为前
军转运，拜太常卿。时张昭为吏部尚书，令光范签判
选事。建隆四年，襄州节度慕容延钊征湖南，以光范
权知州事。郊祀，召还，会延钊卒，复知襄州。尝举本镇
判官李楫为殿中侍御史，楫后坐事除籍，光范左迁
太子宾客，仍知襄州。开宝四年，复判吏部铨曹。御史
中丞刘温叟卒，以光范判御史台事。数月，真拜中丞，
卒。光范性至孝，谦退和易，雅有吏干。景德中，录其孙
易从同学究出身。